b'\n_START_ARTICLE_\nKra\xc5\xa1ki \xc5\xa1etraj\n_START_SECTION_\nOpis\n_START_PARAGRAPH_\nKra\xc5\xa1ki \xc5\xa1etraj je polgrmi\xc4\x8dek, katerega listi so ovalni in dose\xc5\xbeejo v dol\xc5\xbeino med 1 in 2\xc2\xa0cm ter v \xc5\xa1irino do 5\xc2\xa0mm. Na steblo, ki je okroglo in rahlo dlakavo, so name\xc5\xa1\xc4\x8deni nasprotno. Cvetovi so beli in dvoustnati. Zgornja ven\xc4\x8dna ustna je ro\xc5\xbenatorde\xc4\x8da, ravna, cvetna \xc4\x8da\xc5\xa1a pa ni izrazito dvoustnata. Le-ta ima pet zobcev in deset \xc5\xbeil. Cvet ima \xc5\xa1tiri eden proti drugemu nagnjene pra\xc5\xa1nike, ki \xc5\xa1trlijo iz ven\xc4\x8dne cevi. Spodnja ustna je \xc5\xa1krlatno pikasta.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nKra\xc5\xa1ki \xc5\xa1etraj izvira iz ju\xc5\xbene Evrope, Tur\xc4\x8dije in severne Afrike. V preteklosti se je veliko uporabljal, danes pa ga po ve\xc4\x8dini nadome\xc5\xa1\xc4\x8da vrtni \xc5\xa1etraj. Za kra\xc5\xa1ko razli\xc4\x8dico velja, da ima mo\xc4\x8dnej\xc5\xa1i vonj, zaradi \xc4\x8desar se kot za\xc4\x8dimba bolj uporablja za pripravo jedi iz posu\xc5\xa1enih stro\xc4\x8dnic ter za pripravo razli\xc4\x8dnih mesnih jedi. Priporo\xc4\x8da se dodajanje pri za\xc4\x8detku kuhanja, da razvije polno aromo._NEWLINE_Kra\xc5\xa1ki \xc5\xa1etraj vsebuje karvakrol (30 - 75%), timol (1 - 5%), p-cimen (10 - 20%), gama-terpinol (2 - 10%), 1,8-cineol (3,8%), borneol (12,5%), a-terpinol (2,5%)_NEWLINE_V ljudskem zdravilstvu se, podobno kot sorodni vrtni \xc5\xa1etraj uporablja proti napihnjenosti in driski. \xc4\x8caj se uporablja tudi proti glistam, obolenju jeter in \xc5\xbeol\xc4\x8da. Pripravki pomagajo pri vetrovih in spodbujajo prebavo, odpravljajo napetost v trebuhu in kolike. \xc5\xa0etraj ogreva, zato se pripravki iz njega uporabljajo tudi pri oku\xc5\xbebah dihal in bronhitisu. Eteri\xc4\x8dno olje je mo\xc4\x8dan antimikotik. Z njim zdravijo kandidiazo in druge glivi\xc4\x8dne oku\xc5\xbebe..'